মধ্যপ্রদেশে বিজেপি সরকারের পুলিশের গুলিতে ৬ জন কৃষকের মৃত্যুতে প্রধানমন্ত্রী নরেন্দ্র মোদীকেই আক্রমণের কেন্দ্রবিন্দু করল কংগ্রেস। তারাই পাল্টে দিল নরেন্দ্র মোদীর জনপ্রিয় স্লোগান, ‘আব কি বার মোদী সরকার।’ বদলে দিল মধ্যপ্রদেশের মুখ্যমন্ত্রীর নামও।
মঙ্গলবার মধ্যপ্রদেশের মন্দসৌরে পেঁয়াজের ন্যায্য দাম এবং কৃষি ঋণ মকুবের দাবিতে চাষীদের বিক্ষোভ সামাল দিতে গিয়ে পুলিশ গুলি চালায়। সেই ঘটনায় মারা যায় ৬ জন। এরপরেই চাপে পড়ে যায় শিবরাজ সিংহ চৌহান সরকার। সঙ্গে মোদীও।
২০১৪ সালের লোকসভা নির্বাচনের সময় মোদীর পোস্টার ছিল ‘বহুত হুয়া কিসান পর অত্যাচার, আবকি বার মোদী সরকার।’ তাকেই পরিবর্তন করে কংগ্রেস টুইটারে নতুন পোস্টার বের করেছে, ‘বহুত হুয়া কিসান পর অত্যাচার, গোলি মারেঙ্গে আবকি বার।’

শুধু মোদীই নয়, মধ্যপ্রদেশের মুখ্যমন্ত্রীর নামও বদলে দিয়েছে কংগ্রেস। মৃত কৃষকদের ছবি দিয়ে তারা লেখে, ‘‘শব-রাজ চৌহান।’’ 
আরও পড়ুন:—
জিএসটি যুদ্ধে কার জয়ে আপনার লাভ, কার জয়ে ক্ষতি! জেনে নিন পাঁচ হিসেব
এক সমকামীকে প্রধানমন্ত্রী বাছল আয়ারল্যান্ড, জন্মসূত্রে মিল নরেন্দ্র মোদীর সঙ্গে
শুধুই মধ্যপ্রদেশ নয়, অন্যান্য বিজেপি-শাসিত রাজ্যে কৃষকদের দুর্দশার কথাও তুলে ধরেছে কংগ্রেস। মহারাষ্ট্র ও গুজরাতে যেমন রাস্তা দুধ ও সব্জি ফেলে অনির্দিষ্টকালের ধর্মঘট শুরু করেছে, তামিলনাড়ুর কৃষকরাও তেমন দিল্লিতে মৃত ইঁদুর, মাথার খুলি নিয়ে, নিজেদের প্রস্রাব খেয়ে বিক্ষোভ দেখিয়েছে। 

এই সব ঘটনার উল্লেখ করেই কংগ্রেস মোদীর বিরুদ্ধে আক্রমণ শানিয়েছে। এরই মাঝে প্রধানমন্ত্রী নরেন্দ্র মোদী জরুরী বৈঠক ডেকেছেন। 
মুখ্যমন্ত্রী শিবরাজ সিংহ চৌহান কৃষকদের উত্তেজিত করার জন্য কংগ্রেসকেই দায়ী করেছেন। তিনি চাষীদের উদ্দেশে শান্তি বজায় রাখার আবেদন জানিয়েছেন। তিনি বলেছেন, ‘‘আমিও একজন কৃষক। আমি আপনাদের অসুবিধার কথা বুঝতে পারছি। আপনারা নিশ্চিন্ত থাকতে পারেন আপনাদের সব কথাই সরকারের বিবেচনায় আছে।’’

তবে কৃষকদের বিক্ষোভ এখনও থামার কোনও লক্ষণ দেখা যাচ্ছে না। বুধবারই মন্দসৌরের কলেক্টরকে হেনস্থা করেছেন বিক্ষোভকারীরা। বৃহস্পতিবার সেখানে যাবেন কংগ্রেস সহ-সভাপতি রাহুল গাঁধী।  
(ছবি সৌজন্য: কংগ্রেসের টুইট অ্যাকাউন্ট)